陆釴
同寮诸公会饮倪侍读宅
东阁朝回踏晓骢，垂鞭并过玉河东。
烟笼红日三株树，寒近清霜五柞宫。
诸儒未醉黄封酒，唇干舌强清容皱。
呼觞炽炭烦主人，未脱杯盘棋在手。
长围纵猎骋心目，势促情穷甘自守。
不知朱颜坐此消，反虑追欢落人后。
满堂宾客议论雄，妙论何曾默相受。
聪明正愧刘光伯，人事所遭十遗九。
淹留转觉白日静，鞍马尽回僮仆剩。
故人坐我胶漆中，杯深不复知予病。
侵晨赴宴夕未归，人影在东犹挽衣。
可怜契分宛莫逆，海内知心似此稀。
堪嗟世人多贵耳，贺监高楼忆刘子。
岘山千古悲无名，岂知高名长不已。
当为诸公面服膺，不须沈石勒山铭。